Video: Treinwag rand glo passasier aan | Maroela Media
ŉ Metrorail-veiligheidsbeampte is op film vasgevang waar hy ŉ passasier in Kaapstad aanrand wat sonder ŉ kaartjie op ŉ trein wou klim.
Die Cape Argus het Dinsdag berig dat die video by die Kraaifontein-stasie geneem is. Dit wys hoe die beampte die passasier verskeie kere slaan, voor hy uiteindelik deur kollegas gestop word.
Die passasier se hemp en hoed word afgeruk terwyl hy deur die beampte, wat glo “Solly” genoem word, hardhandig behandel word. Shelvine Erasmus, ŉ passasier, het die voorval met ŉ iPad afgeneem toe hy die oproering gehoor het. Erasmus sê egter die ergste gedeelte van die aanranding het plaasgevind nog voor hy sy iPad kon uithaal.
“Die ander Metrorail-beamptes het net rondgestaan en niks gedoen nie totdat hulle gesien het ek neem die voorval af,” het Erasmus gesê.
Mthuthuzeli Swartz, die bestuurder van Metrorail in die Kaap, het die voorval streng veroordeel en het ŉ ondersoek van stapel gestuur. Hy het ook die slagoffer versoek om die saak by die polisie aan te meld en ooggetuies versoek om met Metrorail in verbinding te tree.
Erasmus het die video op YouTube gelaai.
Janet · 6 jaar gelede
Kry die idee dat van die manne wat uniform dra dink hulle is bo die wet verhewe en glo hulle kan dinge met brute krag regstel – gelukkig is dit net 10% van ons uniformmanne wat so dink. Komaan julle ander 90% uniformmanne in wie ek nog glo – sorter gou hierdie 10% ouens uit. Verwyder hulle uit die stelsel en kry die vertroue van Jan Publiek terug.